Torvald Kibsgaard

Torvald A. Kibsgaard (født 28. februar 1918, død 13. mars 2012 i Sandnessjøen) var ordfører i Alstahaug kommune i Nordland i årene 1968–1976.Husby, s. 114 Han representerte Arbeiderpartiet. Som krigsfange i Japan under andre verdenskrig var han en av få nordmenn som så atombomben over Nagasaki med egne øyne.

 Liv og virke 
Kibsgaard kom fra Dønna. I ungdomsårene var han fisker, men fra han var 19 år arbeidet han på «Kong Alf» i Nordsjøfart. Da andre verdenskrig brøt ut, var han mannskap ombord på M/T «William Strachan». Høsten 1941 ble han syk og måtte på sykehus i Manila på Filippinene, som da var kontrollert av USA. Etter at Japan hadde invadert Filippinene, ble han tatt som krigsfange på øya Corregidor i Manilabukten 6. mai 1942. Krigsfangenskapet startet i Billibid-fengslet i Manila, senere i fangeleiren på Cabanatuan. Han ble sendt til Japan i oktober 1944. Da atombomben ble sprengt over Nagasaki 9. august 1945, var Kibsgaard i fangeleiren Fukuoka 17 ved byen Ōmuta, like utenfor Nagasaki. 15. september ble fangene sluppet fri. Etter et opphold i USA, blant annet som kvartermester om bord i USAT «Henry Weigel», kom han tilbake til Norge og Sandnessjøen i 1946.

Etter krigen tok Kibsgaard utdannelse som maler og fikk håndverksbrev som malermester i 1952. Han var aktiv i politikken i over 40 år, og ordfører i Alstahaug i to perioder. Han drev sin egen malerforretning i Sandnessjøen frem til midten av 1970-årene ved siden av sine politiske verv.

Kibsgaard ble i 1990 tildelt Kongens fortjenstmedalje i gull.Tildelinger av ordener og medaljer, kongehuset.no.

 Referanser 

 Litteratur 

 Lillegaard, Leif B. (1981). Ingen dag i morgen
 Hvite busser til Auschwitz: Tidsvitner – Torvald Kibsgaard (besøkt 14. mars 2012)
 NRK: Torvald så nagasakibomben med egne øyne (14. mars 2012)

Kategori:Ap-ordførere i Nordland
Kategori:Ordførere i Alstahaug
Kategori:Norske krigsseilere under andre verdenskrig
Kategori:Kongens fortjenstmedalje i gull
Kategori:Fødsler i 1918
Kategori:Dødsfall i 2012
Kategori:Artikler i sjøfart-prosjektet